‘อัสสกุล’ทิ้งสยามประกันชีวิต
เทขายหุ้น100%ให้กลุ่มใหม่มุ่งปั้นไทยสมุทรฯสู่เจ้าตลาด
18 ส.ค. 2554

เทขายหุ้น100%ให้กลุ่มใหม่มุ่งปั้นไทยสมุทรฯสู่เจ้าตลาด
กลุ่มอัสสกุล เลิกควบ 2 ขา ขายทิ้งสยามประกันชีวิต เดินหน้าปั้นไทยสมุทรประกันชีวิต
นางนุสรา บัญญัติปิยพจน์ (อัสสกุล) กรรมการผู้จัดการ บริษัท ไทยสมุทรประกันชีวิต เปิดเผยว่า ทางกลุ่มอัสสกุลและบริษัท ไทยสมุทรประกันชีวิต ได้ขายหุ้นทั้งหมดที่ถืออยู่ในบริษัท สยามประกันชีวิต จำนวน 100% ให้กับกลุ่มผู้ถือหุ้นใหม่เป็นที่เรียบร้อยแล้วตั้งแต่เดือน มิ.ย.ที่ผ่านมา
 




“การเข้าไปถือหุ้นสยามประกันชีวิตในช่วงที่ผ่านมา เกิดจากการที่กรมการประกันภัยในสมัยนั้น ขอให้เราเข้าไปช่วยเหลือสยามประกันชีวิต เพราะตอนนั้นกำลังมีปัญหาอยู่ แต่เราก็ไม่เคยเข้าไปบริหารเอง คงมีฐานะเป็นผู้ถือหุ้นเพียงอย่างเดียว และก็ไม่มีแนวคิดที่จะนำมารวมกับบริษัท ไทยสมุทรประกันชีวิตด้วย ซึ่งดูแล้วไม่ได้เกิดประโยชน์อะไรและเห็นว่าไม่จำเป็นต้องถือใบอนุญาตประกันชีวิตไว้ทั้งสองแห่งอีก จึงตัดสินใจขายหุ้นออกไปให้หมดดีกว่า เพื่อต่อไปเราก็จะได้พุ่งเป้าพัฒนาไปที่บริษัท ไทยสมุทรประกันชีวิต เพียงแห่งเดียว” นางนุสรา กล่าว
แหล่งข่าวจากบริษัท สยามประกันชีวิต เปิดเผยว่า บริษัท สยามประกันชีวิต มีหุ้นอยู่ทั้งหมด 3.21 ล้านหุ้น ราคาหุ้นละ 100 บาท คิดเป็นมูลค่า 321 ล้านบาท โดยกลุ่มอัสสกุลถือหุ้นในนามบุคคลมากที่สุด 84% บริษัท ไทยสมุทรประกันชีวิต 14.2% และบริษัท โอเชี่ยน โฮลดิ้ง 1.8% ซึ่งขณะนี้ทางกลุ่มผู้ถือหุ้นใหม่ได้มีการเปลี่ยนแปลงคณะกรรมการชุดใหม่แล้ว
ทั้งนี้ ประกอบด้วย นายอมรภพ ค้าขาย นายกิติภูมิ ดีนาง น.ส.พิศนีย์ อำไพ นายศักดา เหล่าประเสริฐ และนายศรัณย์ ลิมป์หิรัญรักษ์ ซึ่งจะนั่งควบตำแหน่งกรรมการผู้จัดการคนใหม่ด้วย
สำหรับผลการดำเนินงานของบริษัทเดือน ม.ค.เม.ย.ที่ผ่านมา มีเบี้ยรับโดยตรงประเภทสามัญ 16.2 ล้านบาท มีส่วนแบ่งตลาด 0.02% อยู่อันดับที่ 23 และมีเบี้ยประเภทกลุ่ม 19.7 ล้านบาท
บริษัทมีส่วนแบ่งตลาด 0.55% อยู่อันดับที่ 19 โดยไตรมาสแรกที่ผ่านมาบริษัทมีสินทรัพย์ 684 ล้านบาท มีหนี้สิน 571 ล้านบาท มีกำไรสุทธิ 5 ล้านบาท มีเงินกองทุนตามกฎหมาย 50 ล้านบาท และอัตราส่วนเงินกองทุนต่อเงินกองทุนที่ต้องดำรงตามกฎหมาย 198%